text: To personer anholdt efter røveri og knivtrusler
  12 september 2015 kl. 16.25
  Dagli'Brugsen i Egeskov blev lørdag udsat for et røveri, hvor personalet blev truet med en kniv.
  To unge mænd begik lørdag eftermiddag røveri mod Dagli'Brugsen i Egeskov. Her truede de personalet med en kniv til at udlevere et ukendt pengebeløb, oplyser vagtchef ved Sydøstjyllands Politi, Jørn Lindhardt, til TV SYD.
  De to gerningsmænd havde dog ikke tænkt på, at der var et cykelløb i gang i byen, hvilket betød, at der var hjemmeværnsfolk til stede i nærheden af butikken.
  Personalet fra Dagli'Brugsen fik kontakt til hjemmeværnet, som fik fanget de to 17-årige gerningsmænd, og tilbageholdt dem indtil politiet selv kunne komme.
  Gerningsmændene sidder indtil videre på politistationen i Vejle, hvor de skal afhøres.
  